पों...पों...पों...पों...एक कर्कश शोर था जो आरी की तरह उस के सिर की नसों को काट रहा था। आवाज़ें थीं तरह-तरह की, स्वर थे तीव्र, कोमल एवं मंद- ''साला! बीच में लाकर खटारा खड़ी कर दी है. . .शायद बेहोश है लेकिन होश आ रहा है. . .यह कार तो यहाँ थी नहीं, एकाएक किधर से आई. . .? . . .अरे! ड्राइविंग सीट तो खाली है. . .यह तो पीछे बैठा है. . .तो फिर ड्राइवर किधर है?'' उस ने आँखें पूरी तरह खोल दीं और सजग होकर बैठ गया- ''सैमसन! क्या हु. . .आ. . . ? '' शब्द बीच में ही अटक गए हैं। चारों ओर वह आँखें फाड़-फाड़कर देख रहा है- कहाँ है सैमसन? वह घोड़े पर बैठा अंग्रेज़ अफ़सर, वे अंग्रेज़ सैनिक- कहाँ गए वे सब? यह तो जगह भी वह नहीं लग रही है। चारों ओर ट्रैफ़िक का शोर है। तरह-तरह की कारें, बसें और पैदल। यह सिर पर कंटोप-सा पहने थ्रीव्हीलर पर बैठे लोगों का अंतहीन हुजूम। अंग्रेज़ कोई नहीं दिख रहा था। सब भारतीय ही हैं। लेकिन फिर भी भारतीय नहीं हैं। ऊँची-ऊँची इमारतें- कहाँ से आईं ये? अभी क्षणभर पहले तो यहाँ थीं नहीं। ट्रैफ़िक पुलिस का एक सिपाही उस की ओर आ रहा है।